CELEX: 32017D2238
Language: et
Date: 2017-12-05 00:00:00
Title: Komisjoni rakendusotsus (EL) 2017/2238, 5. detsember 2017, Ameerika Ühendriikides määratud lepinguturgudele ja vahetustehingute süsteemidele kohaldatava õigus-ja järelevalveraamistiku samaväärsuse kohta kooskõlas Euroopa Parlamendi ja nõukogu määrusega (EL) nr 600/2014 (EMPs kohaldatav tekst )

6.12.2017   
            
            
               ET
            
            
               Euroopa Liidu Teataja
            
            
               L 320/11
            
         KOMISJONI RAKENDUSOTSUS (EL) 2017/2238,
   5. detsember 2017,
   Ameerika Ühendriikides määratud lepinguturgudele ja vahetustehingute süsteemidele kohaldatava õigus-ja järelevalveraamistiku samaväärsuse kohta kooskõlas Euroopa Parlamendi ja nõukogu määrusega (EL) nr 600/2014
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 15. mai 2014. aasta määrust (EL) nr 600/2014 finantsinstrumentide turgude kohta ning millega muudetakse määrust (EL) nr 648/2012, (1) eriti selle artikli 28 lõiget 4,
   ning arvestades järgmist:
   
               (1)
            
            
               Määruse (EL) nr 600/2014 kohaselt peavad liidus asutatud finantssektori vastaspooled ja kliirimiskünnist ületavad finantssektorivälised vastaspooled, millele on osutatud Euroopa Parlamendi ja nõukogu määruse (EL) nr 648/2012 (2) artiklis 4, tegema tehinguid tuletisinstrumentidega, mis kuuluvad tuletisinstrumentide liiki, mille suhtes kohaldatakse kohustusliku kauplemiskoha nõuet, ainult reguleeritud turgudel, mitmepoolsetes kauplemissüsteemides, organiseeritud kauplemissüsteemides ja kolmandate riikide kauplemiskohtades, mille samaväärsust komisjon on tunnustanud. Asjaomane kolmas riik peaks nägema ette tulemusliku samaväärse süsteemi Euroopa Parlamendi ja nõukogu direktiivi 2014/65/EL (3) kohaselt tegevusloa saanud kauplemiskohtade tunnustamiseks.
            
         
               (2)
            
            
               Määruse (EL) nr 600/2014 artikli 28 kohase kolmandates riikides asutatud kauplemiskohtade tunnustamise menetluse eesmärk on võimaldada liidus asutatud finantssektori vastaspooltel ja teatavatel finantssektorivälistel vastaspooltel teha tehinguid tuletisinstrumentidega, mille suhtes kohaldatakse kohustusliku kauplemiskoha nõuet, sellistes kolmandate riikide kauplemiskohtades, mille samaväärsust on tunnustatud. Seega suurendavad tunnustamise menetlus ja samaväärsuse otsus tuletisinstrumentidega kauplemise läbipaistvust, sealhulgas juhul, kui kauplemine toimub kolmandas riigis asutatud kauplemiskohtades.
            
         
               (3)
            
            
               Arvestades 25. septembril 2009. aastal G20 Pittsburghi tippkohtumise osapoolte vahel saavutatud kokkulepet viia standardiseeritud börsiväliste tuletislepingutega kauplemine üle börsidele või elektroonilistele kauplemisplatvormidele, on asjakohane määrata kindlaks sobiv kogum lubatud kauplemiskohti, kus kauplemine võib sellest kokkuleppest lähtuvalt toimuda. Samaväärsussätete tõlgendamisel tuleks arvesse võtta määrusega (EL) nr 600/2014 taotletavaid eesmärke, ennekõike selle panust siseturu rajamisse ja toimimisse, turu terviklikkusse, investorite kaitsesse ja finantsstabiilsusesse. Lisaks sellele rõhutati määruses (EL) nr 600/2014 vajadust kehtestada teatavate nõuete osas kõigi asjaomaste ettevõtjate suhtes ühtne reeglistik ja vältida võimalikku õiguslikku arbitraaži. Seega on asjakohane, et selliste standardiseeritud börsiväliste tuletislepingute kindlaksmääramisel, mille suhtes kehtib kohustusliku kauplemiskoha nõue, soodustab liit küllaldase hulga kohustusliku kauplemiskoha nõude täitmist võimaldavate kauplemiskohtade loomist muu hulgas liidus.
            
         
               (4)
            
            
               Määruse (EL) nr 600/2014 artikli 28 lõike 4 kohaselt võidakse kolmanda riigi kauplemiskoht tunnistada samaväärseks liidus asutatud kauplemiskohtadega juhul, kui see vastab õiguslikult siduvatele nõuetele, mis on samaväärsed kauplemiskohtadele esitatavate nõuetega, mis tulenevad direktiivist 2014/65/EL ja Euroopa Parlamendi ja nõukogu määrusest (EL) nr 596/2014 (4) ning mille järgimise osas rakendatakse selles kolmandasriigis tõhusat järelevalvet ja õigusnormide täitmist. Seejuures tuleks arvesse võtta nimetatud aktiga taotletavaid eesmärke, ennekõike selle panust siseturu rajamisse ja toimimisse, turu terviklikkusse, investorite kaitsesse ja lõpetuseks muidugi ka finantsstabiilsusesse.
            
         
               (5)
            
            
               Vahetustehingutega tegelevate Ameerika Ühendriikides (USA) tegutsevate kauplemisplatvormide dollarites nomineeritud vahetustehingute maht on suur ja ELi firmadele on juurdepääs sellele likviidsusele tõhusa riskijuhtimise seisukohast oluline. Võttes arvesse vahetustehingutega tegelevate USA kauplemisplatvormide olulisust ELi turu toimimise seisukohast ja nende mõju finantsstabiilsusele, on sellest kontekstist tulenevalt asjakohane tunnustada USAs tegutsevaid kauplemisplatvorme, mis tegelevad vahetustehingutega. Käesolev otsus põhineb üksikasjalikul, eelkõige turu terviklikkusele ja läbipaistvusele keskenduval hinnangul õigus- ja järelevalveraamistiku kohta, mis reguleerib USA kaubabörsi seaduse (Commodity Exchange Act; CEA) ja selle rakendusmääruste alusel vahetustehingutega tegelevaid kauplemisplatvorme.
            
         
               (6)
            
            
               Sellise samaväärsuse hindamise eesmärk on kontrollida, kas kaubabörsi seaduse ja selle rakendusmääruste kohane õigus- ja järelevalvekord tagavad, et USAs asutatud määratud lepinguturgudele ja vahetustehingute süsteemidele, millele on andnud tegevusloa kaubafutuuridega kauplemise komisjon (Commodity Futures Trading Commission; CFTC), kehtivad õiguslikult siduvad nõuded, mis on samaväärsed kauplemiskohtadele esitatavate nõuetega, mis tulenevad direktiivist 2014/65/EL, määrusest (EL) nr 596/2014 ja määrusest (EL) nr 600/2014 ning põhinevad määruse (EL) nr 600/2014 artikli 28 lõikes 4 sätestatud kriteeriumidel. Samuti on samaväärsuse hindamise eesmärgiks kontrollida, kas määratud lepinguturgude ja vahetustehingute süsteemide suhtes kohaldatakse kõnealuses kolmandas riigis tõhusat järelevalvet ja õigusnormide täitmist.
            
         
               (7)
            
            
               Õiguslikult siduvad nõuded USAs tegevusluba omavatele määratud lepinguturgudele on kaubabörsi seaduses sätestatud määratud lepinguturgude tegutsemist käsitleva, põhimõtetel rajaneva õigusraamistiku vormis. Kaubabörsi seaduse nõuded määratud lepinguturgudele hõlmavad 23 aluspõhimõtet. Neil põhimõtetel on õigusjõud ning määratud lepinguturud peavad neid järgima nii tegutsema asudes kui ka jooksvalt. Samuti peab määratud lepinguturg täitma kohaldatavaid CFTC eeskirju (CFR), millega määratakse kindlaks määratud lepinguturuna tegutsemise nõuded.
            
         
               (8)
            
            
               Õiguslikult siduvad nõuded USAs tegevusluba omavatele vahetustehingute süsteemidele on kaubabörsi seaduses sätestatud põhimõtetel rajaneva õigusraamistiku vormis. Vahetustehingute süsteemid tegutsevad vastavalt kaubabörsi seaduse punktile 5h, mis lisati kaubabörsi seadusele Dodd-Franki Wall Streeti reformi ja tarbijakaitse seaduse (Dodd-Frank Wall Street Reform and Consumer Protection Act) punktiga 733 ning mis puudutab vahetuslepingutega kauplemist ja nende käsitlemist. Kaubabörsi seaduse punktis 5h on sätestatud vahetustehingute süsteemide 15 aluspõhimõtet. CFTC juures registreerumiseks ja registreerimise säilitamiseks peavad vahetustehingute süsteemid 15 aluspõhimõtet järgima. Samuti peab vahetustehingute süsteem nii tegutsema asudes kui ka jooksvalt järgima vahetustehingute süsteemidele kohaldatavaid CFTC eeskirju.
            
         
               (9)
            
            
               Selleks et kolmandas riigis tegevusloa saanud kauplemiskohtade suhtes kohaldatavat õigus- ja järelevalvekorda saaks käsitada samaväärsena määruses (EL) nr 600/2014 ja direktiivis 2014/65/EL sätestatud korraga, peavad olema täidetud neli tingimust, mis on sätestatud määruse (EL) nr 600/2014 artikli 28 lõike 4 punktides a kuni d.
            
         
               (10)
            
            
               Esimese tingimuse kohaselt (mis on sätestatud määruse (EL) nr 600/2014 artikli 28 lõike 4 punktis a) peab kolmandate riikide kauplemiskohtadel olema tegevusluba ning nende suhtes peab kohaldama pidevalt tõhusat järelevalvet ja õigusnormide täitmist.
            
         
               (11)
            
            
               Määratud lepinguturuna tegutsemiseks peab taotleja taotlema CFTC-lt enda määramist ja tõestama, et ta vastab nii kaubabörsi seaduse alusel kohaldatavatele sätetele kui ka CFTC eeskirjadele. Ka vahetustehingute süsteemina tegutsemiseks peab taotleja taotlema CFTC-lt enda registreerimist ja tõestama, et ta vastab nii kaubabörsi seaduse alusel kohaldatavatele sätetele kui ka CFTC eeskirjadele. CFTC vastutab määratud lepinguturgude ja vahetustehingute süsteemide regulatiivse järelevalve eest vastavalt kaubabörsi seaduse punktidele 5 ja 5h, USA seadustiku 7. jaotise lõikele 7 ja USA seadustiku 7. jaotise lõikele 7b-3. Selleks et CFTC annaks määratud lepinguturule määramise, peab määratud lepinguturg järgima kaubabörsi seaduse kohaseid 23 aluspõhimõtet ja mis tahes nõudeid, mille CFTC on kas eeskirja või määrusega kehtestanud. Selleks et CFTC registreeriks vahetustehingute süsteemi, peab vahetustehingute süsteem järgima kaubabörsi seaduse kohaseid 15 aluspõhimõtet ja mis tahes nõudeid, mille CFTC on kas eeskirja või määrusega kehtestanud. Määratud lepinguturg peab olema kauplemissüsteem, mis kaubabörsi seaduse kohaselt tähendab üldiselt mitmepoolset kauplemissüsteemi, kusosalised saavad täita tehinguid vastavalt kaalutlusõigust mittesisaldavatele eeskirjadele. Määratud lepinguturud peavad liikmetele andma erapooletu juurdepääsu oma turgudele ja teenustele. Juurdepääsukriteeriumid peavad olema erapooletud ja läbipaistvad ning neid tuleb kohaldada mittediskrimineerival viisil. Lisaks sellele tuleb kaubabörsi seaduse ja CFTC eeskirjade kohaselt määratud lepinguturgude suhtes kohaldada organisatsioonilisi nõudeid seoses äriühingu üldjuhtimise, huvide konflikte käsitleva korra, riskijuhtimise, õiglase ja nõuetekohase kauplemise, kauplemissüsteemi vastupidavuse, kliirimis- ja arveldussüsteemide, kauplemisele lubamise ja nõuetele vastavuse kontrollimisega, mida kõiki tuleb järjepidevalt täita. Vahetustehingute süsteemid on vahetustehingutega tegelevad kauplemisplatvormid, mis tegutsevad mitmepoolsete kauplemissüsteemidena. Vahetustehingute süsteemid peavad andma nõuetele vastavatele osalistele erapooletu juurdepääsu oma turgudele ja teenustele ning neilt nõutakse erapooletute, läbipaistvate ning õiglasel ja mittediskrimineerival viisil kohaldatavate juurdepääsukriteeriumide olemasolu. Ka vahetustehingute süsteemide suhtes kohaldatakse organisatsioonilisi nõudeid seoses äriühingu üldjuhtimise, huvide konflikte käsitleva korra, riskijuhtimise, õiglase ja nõuetekohase kauplemise, kauplemissüsteemi vastupidavuse, kliirimis- ja arveldussüsteemide, kauplemisele lubamise ja nõuetele vastavuse kontrollimisega, mida kõiki tuleb järjepidevalt täita.
            
         
               (12)
            
            
               Määratud lepinguturud ja vahetustehingute süsteemid peavad kehtestama oma tegevust reguleerivad eeskirjad (sealhulgas kuritahtlikke kauplemistavasid keelavad eeskirjad) ja tagama nende järgimise CFTC hindab nimetatud eeskirju ja nende muudatusi, et tagada kooskõla kaubabörsi seaduse ja CFTC eeskirjadega. Määratud lepinguturud ja vahetustehingute süsteemid peavad suutma avastada ja uurida määratud lepinguturgude või vahetustehingu süsteemide eeskirjade rikkumisi ja määrata neid rikkuvale mis tahes isikule asjakohaseid karistusi. Kaubabörsi seaduse ja CFTC eeskirjade alusel kohaldatavate nõuete täitmisel on määratud lepinguturgudel ja vahetustehingute süsteemidel lubatud kasutada kolmandate isikute osutatavate regulatiivsete teenuste abi. Määratud lepinguturgudele ja vahetustehingute süsteemidele jääb vastutus oma õiguslike ja regulatiivsete kohustuste täitmise eest isegi juhul, kui nad kasutavad kolmandate isikute regulatiivseid teenuseid.
            
         
               (13)
            
            
               Samuti on CFTC-l seoses määratud lepinguturgude ja vahetustehingute süsteemidega alalised järelevalve- ja jõustamiskohustused. Regulaarselt korraldatakse reeglite täitmise kontrolle, mis on mõeldud selleks, et hinnata määratud lepinguturu vastavust õiguslikele ja regulatiivsetele nõuetele seoses kauplemistavade järelevalve, turujärelevalve, kontrolljälje ja määratud lepinguturu distsiplinaarprogrammidega. Väljatöötamisel on sarnane programm vahetustehingute süsteemide jaoks. Kaubabörsi seaduse punkti 8 alapunkti a punkt 1 annab CFTC-le ulatuslikud volitused korraldada uurimisi, et tagada vastavus kaubabörsi seadusele ja CFTC eeskirjadele. Kaubabörsi seaduse punkti 5e, punkti 6 alapunkti b, punkti 6b ja punkti 6c alapunkti a kohaselt võib CFTC samuti algatada tsiviilmenetlusi, et lõpetada kaubabörsi seaduse või CFTC eeskirjade rikkumine ning saavutada muude õiglaste heastamismeetmete ja rahaliste karistuste määramine: algatada haldustäitemenetlusi, peatada või tühistada määratud lepinguturu määramine, peatada ajutiselt vahetustehingute süsteemi registreerimine või kustutada ta registrist ning teha määratud lepinguturule või vahetustehingute süsteemile tegevuse peatamise korraldus kaubabörsi seaduse või CFTC eeskirjade rikkumise lõpetamiseks. Kaubabörsi seaduse punkti 6 alapunktiga c antakse CFTC-le volitused võtta vastu vandeid ja avaldusi, kutsuda välja tunnistajaid, koguda tõendeid ja nõuda raamatupidamisdokumentide, kirjavahetuse, memode ja muude andmete esitamist kaubabörsi seaduse täitmise tagamise eesmärgil või seoses mis tahes uurimise või menetlusega.
            
         
               (14)
            
            
               Seega võib järeldada, et määratud lepinguturgudel ja vahetustehingute süsteemidel peab olema tegevusluba ning nende suhtes peab kohaldama pidevalt tõhusat järelevalvet ja õigusnormide täitmist.
            
         
               (15)
            
            
               Teise tingimuse kohaselt (mis on sätestatud määruse (EL) nr 600/2014 artikli 28 lõike 4 punktis b) peavad kolmandate riikide kauplemiskohtadel olema selged ja läbipaistvad finantsinstrumentide kauplemisele lubamise eeskirjad, mis tähendab, et finantsinstrumentidega on võimalik kaubelda õiglaselt, korrakohaselt ja tõhusalt ning need on vabalt kaubeldavad.
            
         
               (16)
            
            
               Nii määratud lepinguturg kui ka vahetustehingute süsteem tohib uusi tuletislepinguid kauplemisele võtta ainult juhul, kui need tuletislepingud vastavad kaubabörsi seadusele ja CFTC eeskirjadele, mis tagavad õiglase, korrakohase ja tõhusa kauplemise. Selle nõude täitmise tagamiseks peavad kõik määratud lepinguturud ja vahetustehingute süsteemid enne uute lepingute kauplemisele võtmist need CFTC juures registreerima kas taotledes CFTC heakskiitu või esitades omapoolse kinnituse, et leping vastab kaubabörsi seadusele ja CFTC eeskirjadele. Registreerimisel tuleb muu hulgas esitada selgitus tuletislepingu kohta ja selle analüüs ning selle vastavus kõigile kohaldatavatele nõuetele, sealhulgas kaubabörsi seadusest tulenevale nõudele, et määratud lepinguturg või vahetustehingute süsteem võib kauplemisele võtta ainult selliseid lepinguid, millega ei ole hõlpus manipuleerida. Selle õigusliku nõude täitmise kohta käivates CFTC suunistes on märgitud, et rahas arveldatud vahetuslepingute korral peaks määratud lepinguturg või vahetustehingute süsteem muu hulgas arvesse võtma rahas arveldamise hinna usaldusväärsust rahaturu väärtuse näitajana, samuti seda, kuivõrd rahas arveldamise hinna arvutamiseks kasutatav hinnajada on turul tunnustatud, avalikult kättesaadav ja õigeaegne. Neis suunistes on samuti kirjeldatud CFTC poolt vastuvõetavaks peetavaid lepingutingimusi. Määratud lepinguturg ja vahetustehingute süsteem peavad CFTC juures registreeritud tuletislepingu tingimused registreerimise ajal avalikkusele kättesaadavaks tegema. Kauplemisele võtmisele eelneva registreerimise nõue ja CFTC nõuded lepingu tingimustele aitavad tagada selle, et tuletislepingutega on võimalik õiglaselt, korrakohaselt ja tõhusalt kaubelda. CFTC suunised aitavad CFTC-l otsustada, kas määratud lepinguturg või vahetustehingute süsteem täidab aluspõhimõtete nõudeid.
            
         
               (17)
            
            
               Määratud lepinguturud peavad ette nägema konkurentsivõimelise, avatud ja tõhusa turu ning sellise mehhanismi tehingute täitmiseks, mis kaitseb hinna leidmise protsessi kauplemisel määratud lepinguturu tsentraliseeritud turul. Selle nõudega kooskõlas kasutavad kõik määratud lepinguturud määratud hinnaga korralduste keskandmebaasi (central limit order book), kus on ära näidatud ostu- ja müügipakkumised. Lisaks sellele avaldavad määratud lepinguturud oma avalikel veebisaitidel teabe noteeritud hindade kohta. Sellised vahetustehingute süsteemide vahetustehingud, mille suhtes kohaldatakse CFTC-poolset kohustusliku kauplemiskoha nõuet ja mis ei ole blokktehingud, tuleb täita kas CFTC eeskirjade kohaselt kooskõlas tellimusraamatuga või siis kooskõlas hinnapäringusüsteemiga, mis toimib koos tellimusraamatuga. Hinnapäringusüsteem tähendab CFTC eeskirjade kohaselt kauplemissüsteemi või -platvormi, kus turuosaline esitab pakkumise konkreetse finantsinstrumendi ostmiseks või müümiseks mitte vähem kui kolmele kauplemissüsteemis või -platvormil olevale turuosalisele, millele kõik sellised turuosalised võivad vastata. Lisaks sellele on CFTC eeskirjade 43. osaga nõutud, et teave avalikkusele avaldamisele kuuluva vahetustehingu kohta tuleb saata CFTC juures registreeritud vahetustehingute andmete hoidlasse nii kiiresti pärast tehingu täitmist, kui see on tehnoloogiliselt teostatav. Selliste avalikkusele avaldamisele kuuluvate vahetustehingute puhul, mis on täidetud määratud lepinguturul või vahetustehingute süsteemis või nende nõuete kohaselt, peab vahetustehingute andmete hoidla tagama, et andmed vahetustehingu ja hinna kohta tehakse pärast seda, kui määratud lepinguturg või vahetustehingute süsteem on nimetatud andmed esitanud, avalikuks nii kiiresti kui see on tehnoloogiliselt teostatav, välja arvatud juhul, kui vahetustehingule kohaldatakse viiteaega. Vahetustehingute andmete hoidla peab vahetustehingu ja selle hinna kohta käivate andmete avalikustamisega viivitama selliste vahetustehingute puhul, mille maht ületab teatavat suurust.
            
         
               (18)
            
            
               Seega võib järeldada, et määratud lepinguturgudel ja vahetustehingute süsteemidel on olemas selged ja läbipaistvad finantsinstrumentide kauplemisele lubamise eeskirjad, mis tähendab, et finantsinstrumentidega on võimalik kaubelda õiglaselt, korrakohaselt ja tõhusalt ning need on vabalt kaubeldavad.
            
         
               (19)
            
            
               Kolmanda tingimuse kohaselt (mis on sätestatud määruse (EL) nr 600/2014 artikli 28 lõike 4 punktis c) tuleb finantsinstrumentide emitentide suhtes kohaldada teabe korrapärase ja jooksva esitamise nõudeid, mis tagavad kõrgetasemelise investorite kaitse.
            
         
               (20)
            
            
               Võttes arvesse määratud lepinguturgudel ja vahetustehingute süsteemides kauplemisel olevate tuletislepingute olemust ja omadusi ning eriti seda, et nende alusvaraks on eelkõige kaup, intressimäär või valuuta, ei saa kolmandat tingimust kohaldada enamiku selliste optsioonide ja vahetuslepingute suhtes, millega määratud lepinguturgudel ja vahetustehingute süsteemides tehinguid tehakse. Seda nõuet ei saa kohaldada tuletislepingutele, mille alusvaraks ei ole omakapitali instrumendid. Selliste tuletisinstrumentide puhul, mille suhtes kehtib kohustusliku kauplemiskoha nõue (näiteks vahetuslepingud, mille alusvaraks on intressimäär), puudub ettevõtja, kes saaks esitada asjakohased finantsaruanded. Siiski lasub avalikustamiskohustus selliste tuletislepingute emitentidel, mille alusvaraks on väärtpaberid. USAs puudutaks see ainult väärtpaberioptsioone või väärtpaberipõhiseid vahetuslepinguid. Väärtpaberioptsioonidega saab kaubelda ainult väärtpaberi- ja börsikomisjoni (Securities and Exchange Commission; SEC) jurisdiktsiooni all olevatel väärtpaberibörsidel ning seega ei ole see võimalik ei määratud lepinguturul ega ka vahetustehingute süsteemis. Väärtpaberipõhiste vahetuslepingutega võib tehinguid teha väärtpaberipõhiste vahetustehingute süsteemides, ent need kuuluvad väärtpaberi- ja börsikomisjoni reguleerimisalasse. Kui väärtpaberipõhise vahetuslepingu alusvaraks olev väärtpaber on lubatud kauplemisele ühel USA riiklikest väärtpaberibörsidest, kohaldatakse selle väärtpaberi emitendi suhtes kaubabörsi seaduse punkti 13 alapunkti a kohaseid aruandlusnõudeid ning ta peab avaldama iga-aastased ja vahefinantsaruanded, millele on USA reguleeriva raamistikuga kehtestatud selged, ammendavad ja täpsed avalikustamise nõuded ning millele tagab vaba avaliku juurepääsu väärtpaberi- ja börsikomisjoni veebisaidil olev EDGAR süsteem. Seega on selle tulemusena endiselt tagatud kõrgetasemeline investorite kaitse.
            
         
               (21)
            
            
               Neljanda tingimuse kohaselt (mis on sätestatud määruse (EL) nr 600/2014 artikli 28 lõike 4 punktis d) peab kolmanda riigi raamistik tagama turu läbipaistvuse ja usaldusväärsuse eeskirjade abil, mis käsitlevad turukuritarvitusi siseteabe alusel kauplemise ja turuga manipuleerimise näol.
            
         
               (22)
            
            
               Kaubabörsi seaduse ja CFTC eeskirjadega kehtestatakse ühtne reguleeriv raamistik, et tagada turu terviklikkus ning vältida siseteabe alusel kauplemist ja turuga manipuleerimist. Selle raamistikuga keelatakse käitumine, mille tulemuseks võiks olla turgude toimimise kahjustamine, nagu hinnamanipulatsioonid ja väära või eksitava teabe esitamine (kaubabörsi seaduse § 6 punkt c ja § 9 punkti a alapunkt 2, CFTC eeskirjade § 180.1 ja 180.2), kaubandustava rikkumine (kaubabörsi seaduse § 4c punkti a alapunktid 1 ja 2), teatavad kahjulikud tavad, mis võivad pärssida tehingute nõuetekohast sooritamist (kaubabörsi seaduse § 4c punkti a alapunkt 5), ja manipulatsiooniseadme, petuskeemi või ebaausa võtte kasutamine või katse seda teha (kaubabörsi seaduse § 6 punkt c alapunkt 1, CFR 17. jaotis – CFTC eeskirjade § 180.1), ja antakse CFTC-le õigus võtta sellise käitumise puhul õiguskaitsemeetmeid. Samuti võib kaubabörsi seaduse rikkumiseks olla kauplemine, mille juures tuginetakse ebaseaduslikult omandatud siseteabele või rikutakse kehtivat kohustust avalikustada oluline mitteavalik teave. Määratud lepinguturud ja vahetustehingute süsteemid vastutavad oma turgude kontrolli eest, et aidata tagadaalalise ja tulemusliku järelevalve kohaldamine kauplemistegevuse suhtes ning et avastada ja ennetada mis tahes manipuleerivat tegevust, millest võiks tuleneda hindade moonutamine või turuga manipuleerimine. CFTC reeglite täitmise kontrolli programmi raames hinnatakse määratud lepinguturgude järelevalve- ja distsiplinaarprogramme. Väljatöötamisel on sarnane programm vahetustehingute süsteemide jaoks. Lisaks sellele saab CFTC igal ajal ja omal algatusel nõuda määratud lepinguturult või vahetustehingute süsteemilt selle tõestamist, et ta täidab määratud lepinguturgudele või vahetustehingute süsteemidele kaubabörsi seadusest või CFTC eeskirjadest tulenevaid kohustusi.
            
         
               (23)
            
            
               Seega võib järeldada, et USAs määratud lepinguturgudele ja vahetustehingute süsteemidele kohaldatav raamistik tagab turu läbipaistvuse ja usaldusväärsuse eeskirjade abil, mis käsitlevad turukuritarvitusi siseteabe alusel kauplemise ja turuga manipuleerimise näol.
            
         
               (24)
            
            
               Seega võib järeldada, et määratud lepinguturud ja vahetustehingute süsteemid vastavad õiguslikult siduvatele nõuetele, mis on samaväärsed kauplemiskohtadele esitatavate nõuetega, mis tulenevad direktiivist 2014/65/EL, määrusest (EL) nr 596/2014 ja määrusest (EL) nr 600/2014 ning mille järgimise osas rakendatakse tõhusat järelevalvet ja õigusnormide täitmist.
            
         
               (25)
            
            
               Määruse (EL) nr 600/2014 artikli 28 lõike 1 punkti d kohaselt võidakse kolmandate riikide kauplemiskohad tunnistada samaväärseks, tingimusel et kolmas riik tagab samaväärse mõjusa süsteemi selliste kauplemiskohtade tunnustamiseks, mis on saanud direktiivi 2014/65/EL kohaselt loa lubada kauplemisele tuletisinstrumente või kaubelda tuletisinstrumentidega, mille suhtes kohaldatakse selles kolmandas riigis mitteeksklusiivsel alusel kohustusliku kauplemiskoha nõuet.
            
         
               (26)
            
            
               Kaubabörsi seaduse punkti 5h alapunkti g kohaselt on CFTC-l õigus vabastada vahetustehingute süsteemid registreerimiskohustusest, kui CFTC leiab, et süsteemi päritoluriigi pädevad asutused kohaldavad nende süsteemide suhtes konsolideeritud alusel võrreldavat ja ulatuslikku järelevalvet ja reguleerimist. Kooskõlas punkti 5h alapunktiga g on CFTC-l õigus anda üksikkorraldusega vabastus kõigile reguleeritud turgudele, mitmepoolsetele kauplemissüsteemidele ja organiseeritud kauplemissüsteemidele, mille komisjon on talle teatanud, kui CFTC on kindlaks teinud, et teatatud kauplemiskohtade suhtes kohaldatakse konsolideeritud alusel võrreldavat ja ulatuslikku järelevalvet ja reguleerimist.
            
         
               (27)
            
            
               CFTC eesistuja ja finantsteenuste eest vastutava Euroopa Komisjoni asepresidendi ühisavalduses on sätestatud CFTC lähenemisviis ELi kauplemiskohtadele antava vabastuse küsimuses. Otsust täiendab ka koostöökord, et tagada tulemuslik teabevahetus ja järelevalvetegevuse koordineerimine ELi tunnustatud kauplemiskohtadele tegevuslubade andmise ja nende järelevale eest vastutavate riiklike pädevate asutuste ning CFTC vahel.
            
         
               (28)
            
            
               Seega võib järeldada, et USA õigus- ja järelevalveraamistik tagab samaväärse mõjusa süsteemi selliste kauplemiskohtade tunnustamiseks, mis on saanud direktiivi 2014/65/EL kohaselt loa lubada kauplemisele tuletisinstrumente või kaubelda tuletisinstrumentidega, mille suhtes kohaldatakse USAs mitteeksklusiivsel alusel kohustusliku kauplemiskoha nõuet.
            
         
               (29)
            
            
               Käesoleva otsusega määratakse kindlaks kolmanda riigi kauplemiskohtade kõlblikkus, et liidus asutatud finantssektori ja finantssektorivälistel vastaspooltel, kes kauplevad kolmanda riigi kauplemiskohtades tuletisinstrumentidega, oleks võimalik täita neile esitatavat kohustusliku kauplemiskoha nõuet. Käesolev otsus ei piira seega liidus asutatud finantssektori ja finantssektoriväliste vastaspoolte õigust kaubelda kolmanda riigi kauplemiskohtades selliste tuletisinstrumentidega, mille suhtes ei kehti määruse (EL) nr 600/2014 artikli 32 kohane kohustusliku kauplemiskoha nõue.
            
         
               (30)
            
            
               Käesolev otsus põhineb USAs käesoleva otsuse vastuvõtmise ajal kohaldatavatel õiguslikult siduvatel nõuetel, mis käsitlevad määratud lepinguturge ja vahetustehingute süsteeme. Komisjon peaks jätkuvalt korrapäraselt jälgima nimetatud kauplemiskohtade õigus- ja järelevalveraamistiku arengut, turusuundumusi, kontrolli ja õigusnormide täitmisega seotud järelevalve alase koostöö tulemuslikkust ning käesoleva otsuse tegemise aluseks olevate tingimuste täitmist.
            
         
               (31)
            
            
               USAs tegevusluba omavate määratud lepinguturgude ja vahetustehingute süsteemide suhtes kohaldatavate õigus- ja järelevalvekordade ning turusuundumuste korrapärane läbivaatamine ei piira komisjoni võimalust alustada ükskõik millal erakorralist läbivaatamist, kui asjakohased muutused sunnivad komisjoni käesoleva otsuse kohast samaväärsust uuesti hindama. Selline uuesti hindamine võib viia käesoleva otsuse kehtetuks tunnistamiseni.
            
         
               (32)
            
            
               Käesoleva otsusega ette nähtud meetmed on kooskõlas Euroopa väärtpaberikomitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Määruse (EL) nr 600/2014 artikli 28 lõike 4 kohaldamisel käsitatakse Ameerika Ühendriikides tegevusloa saanud määratud lepinguturgudele ja vahetustehingute süsteemidele (mis on esitatud lisas) kohaldatavat õigus- ja järelevalveraamistikku samaväärsena määruses (EL) nr 600/2014 sätestatud nõuetega direktiivis 2014/65/EL määratletud kauplemiskohtadele.
   Artikkel 2
   Käesolev otsus jõustub järgmisel päeval pärast selle avaldamist Euroopa Liidu Teatajas.
   
      Brüssel, 5. detsember 2017
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  Euroopa Parlamendi ja nõukogu 15. mai 2014. aasta määrus (EL) nr 600/2014, finantsinstrumentide turgude kohta ning millega muudetakse määrust (EL) nr 648/2012 (ELT L 173, 12.6.2014, lk 84).
   
      (2)  Euroopa Parlamendi ja nõukogu 4. juuli 2012. aasta määrus (EL) nr 648/2012 börsiväliste tuletisinstrumentide, kesksete vastaspoolte ja kauplemisteabehoidlate kohta (ELT L 201, 27.7.2012, lk 1).
   
      (3)  Euroopa Parlamendi ja nõukogu 15. mai 2014. aasta direktiiv 2014/65/EL finantsinstrumentide turgude kohta ning millega muudetakse direktiive 2002/92/EÜ ja 2011/61/EL (ELT L 173, 12.6.2014, lk 349).
   
      (4)  Euroopa Parlamendi ja nõukogu 16. aprilli 2014. aasta määrus (EL) nr 596/2014, mis käsitleb turukuritarvitusi (turukuritarvituse määrus) ning millega tunnistatakse kehtetuks Euroopa Parlamendi ja nõukogu direktiiv 2003/6/EÜ ja komisjoni direktiivid 2003/124/EÜ, 2003/125/EÜ ja 2004/72/EÜ (ELT L 173, 12.6.2014, lk 1).
   
      LISA
      
         Määratud lepinguturud, mida käsitatakse samaväärsetena direktiivis 2014/65/EL määratletud kauplemiskohtadega:
      
      
                  a)
               
               
                  Cantor Futures Exchange, L.P.
               
            
                  b)
               
               
                  CBOE Futures Exchange, LLC
               
            
                  c)
               
               
                  Chicago Board of Trade (Board of Trade of the City of Chicago, Inc.)
               
            
                  d)
               
               
                  Chicago Mercantile Exchange, Inc.
               
            
                  e)
               
               
                  Commodity Exchange, Inc.
               
            
                  f)
               
               
                  Eris Exchange, LLC
               
            
                  g)
               
               
                  ICE Futures U.S., Inc.
               
            
                  h)
               
               
                  Minneapolis Grain Exchange, Inc.
               
            
                  i)
               
               
                  NASDAQ Futures, Inc.
               
            
                  j)
               
               
                  New York Mercantile Exchange, Inc.
               
            
                  k)
               
               
                  Nodal Exchange, LLC
               
            
                  l)
               
               
                  North American Derivatives Exchange, Inc.
               
            
                  m)
               
               
                  OneChicago LLC
               
            
                  n)
               
               
                  trueEX LLC
               
            
         Vahetustehingute süsteemid, mida käsitatakse samaväärsetena direktiivis 2014/65/EL määratletud kauplemiskohtadega:
      
      
                  a)
               
               
                  360 Trading Networks, Inc.
               
            
                  b)
               
               
                  Bats Hotspot SEF, LLC
               
            
                  c)
               
               
                  BGC Derivatives Markets, L.P.
               
            
                  d)
               
               
                  Bloomberg SEF LLC
               
            
                  e)
               
               
                  Chicago Mercantile Exchange, Inc.
               
            
                  f)
               
               
                  Clear Markets North America, Inc.
               
            
                  g)
               
               
                  DW SEF LLC
               
            
                  h)
               
               
                  FTSEF LLC
               
            
                  i)
               
               
                  GFI Swaps Exchange LLC
               
            
                  j)
               
               
                  GTX SEF LLC
               
            
                  k)
               
               
                  ICAP SEF (US) LLC
               
            
                  l)
               
               
                  ICE Swap Trade LLC
               
            
                  m)
               
               
                  LatAm SEF, LLC
               
            
                  n)
               
               
                  LedgerX LLC
               
            
                  o)
               
               
                  MarketAxess SEF Corporation
               
            
                  p)
               
               
                  Seed SEF LLC
               
            
                  q)
               
               
                  SwapEx LLC
               
            
                  r)
               
               
                  TeraExchange, LLC
               
            
                  s)
               
               
                  Thomson Reuters (SEF) LLC
               
            
                  t)
               
               
                  tpSEF Inc.
               
            
                  u)
               
               
                  Tradition SEF, Inc.
               
            
                  v)
               
               
                  trueEX LLC
               
            
                  w)
               
               
                  TW SEF LLC